Malema se dissiplinêre verhoor uitgestel tot 11 SeptemberANC-jeugligaleier, Julius Malema. Foto: Werner Beukes/SAPA Die ANC sê in die verklaring die uitstel is as gevolg van die beskikbaarheid van partye wat by die verhoor betrokke is. Malema, Kenetswe Mosenogi, Puli Mabe, Sindiso Magaqa en Ronald Lamola se verhoor sal op Sondag 11 September voortgaan terwyl daar nog nie ŉ datum vasgemaak is vir die verhoor van die jeugliga se woordvoerder, Floyd Shivambu, nie. Die ANC het Vrydag bekendgemaak dat Malema se aansoek om die klagtes teen hom ter syde te stel, verwerp is en dat sy verhoor Maandag sou voortgaan. Malema en sy kollegas word daarvan aangekla dat hulle die ANC in oneer gebring het en verdeeldheid in die party saai. Die jeugliga het onlangs ŉ verklaring uitgereik waarin hy gesê het hy sal ŉ span na Botswana stuur om regime-verandering in die land te weeg te bring. Indien Malema skuldig bevind word kan hy sy ANC-lidmaatskap kwyt wees en dus ook nie meer as jeugligaleier dien nie.